CELEX: 
Language: bg
Date: 2018-01-16 00:00:00
Title: 

РЕГЛАМЕНТ (ЕС) .../... НА КОМИСИЯТА
            
            
               от 16.1.2018 година
            
            
               за изменение на приложения II и III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от живачни съединения във или върху определени продукти
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета
                  1
               , и по-специално член 14, параграф 1, буква а) и член 16, параграф 1, буква а) от него,
            
            
               като има предвид, че:
            
            
               (1)Максимално допустимите граници на остатъчни вещества (МДГОВ) за живачни съединения са определени в приложение II и в част Б от приложение III към Регламент (ЕО) № 396/2005. 
            
            
               (2)С Директива 79/117/ЕИО на Съвета се забраняват пускането на пазара и употребата на продукти за растителна защита, съдържащи живачни съединения. Всички разрешения за продукти за растителна защита, съдържащи живачни съединения, бяха отнети и съответно всички МДГОВ бяха определени на съответната граница на определяне.
            
            
               (3)Комисията получи информация от стопански субекти и държави членки, според която наличието на живачни съединения в няколко продукта води до по-високи стойности на остатъчните вещества от границите на определяне, установени в Регламент (ЕО) № 396/2005. 
            
            
               (4)Неотдавна получени данни от наблюдения сочат, че в няколко продукта равнището на остатъчните вещества от живачни съединения е по-високо от границата на определяне. Като бе взет предвид 95-ия процентил от всички резултати от извадката, бяха докладвани следните случаи: черупкови плодове — 0,02 mg/kg; пресни тревисти растения — 0,03 mg/kg; култивирани гъби — 0,05 mg/kg; диворастящи гъби — 0,50 mg/kg, с изключение на манатарка — 0,90 mg/kg; маслодайни семена — 0,02 mg/kg; чай, кафе на зърна, билкови настойки и какао на зърна — 0,02 mg/kg; подправки — 0,02 mg/kg, с изключение на джинджифил, индийско орехче, обвивка на индийско орехче и куркума — 0,05 mg/kg; месо — 0,01 mg/kg, с изключение на дивечово месо — 0,015 mg/kg, и месо от патици (отглеждани в стопанства и диви) — 0,04 mg/kg; животинска мазнина — 0,01 mg/kg; карантия, годна за консумация — 0,02 mg/kg, с изключение на карантия от дивеч — 0,025 mg/kg, и карантия от диви свине — 0,10 mg/kg; мляко — 0,01 mg/kg; и мед — 0,01 mg/kg.
            
            
               (5)Тъй като съдържащите живак пестициди са извадени от употреба в Съюза от над тридесет години, наличието на живак в храната може да се обясни със замърсяването на околната среда. Поради това е целесъобразно стойностите по подразбиране да бъдат заменени с изброените в съображение 4, като по този начин в Регламент (ЕО) № 396/2005 ще бъде отразено съдържанието на живак в околната среда. Това ще даде възможност на националните компетентни органи да предприемат необходимите действия по правоприлагане въз основа на реалистични МДГОВ.
            
            
               (6)Експертната група по замърсителите в хранителната верига на Европейския орган за безопасност на храните, наричан по-нататък Органът, прие становище относно живака и метилживака в храните
                  2
               . 
            
            
               (7)Тъй като равнищата на живачни съединения в продуктите, изброени в съображение 4, са ниски и предвид наличните данни за потреблението в Съюза, общият принос за експозицията чрез приема на храна се счита за нисък и не съществува риск за здравето на потребителите. МДГОВ за тези продукти следва да бъдат определени като временни в приложение III към Регламент (ЕО) № 396/2005. Тези МДГОВ ще бъдат преразгледани, като при това преразглеждане ще се вземе предвид информацията, налична в периода от 10 години след датата на публикуване на настоящия регламент. 
            
            
               (8)Комисията проведе консултации с референтните лаборатории на Европейския съюз за остатъци от пестициди относно нуждата да се адаптират границите на определяне. Лабораториите стигнаха до заключението, че настоящите граници на определяне следва да бъдат запазени. 
            
            
               (9)Въз основа на становището на Органа и като се вземат под внимание факторите, които са от значение за разглеждания въпрос, съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.
            
            
               (10)В рамките на Световната търговска организация бяха проведени консултации с търговските партньори на Съюза относно новите МДГОВ и техните становища бяха взети под внимание.
            
            
               (11)Поради това Регламент (ЕО) № 396/2005 следва да бъде съответно изменен.
            
         
         
            
               (12)Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               Приложения II и III към Регламент (ЕО) № 396/2005 се изменят в съответствие с приложението към настоящия регламент.
            
            
               Член 2
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз. 
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 16.1.2018 година.
            
            
               
                     За Комисията
               
               
                     Председател
                     Jean-Claude JUNCKER
               
               
            
            
                     
                        
                           
                     
                  
               
         
         
            
                  
                     (1)
                  
                        ОВ L 70, 16.3.2005 г., стр. 1.
               
               
                  
                     (2)
                  
                        Експертна група на ЕОБХ по замърсителите в хранителната верига (CONTAM); научно становище относно риска за общественото здраве, свързан с наличието на живак и метилживак в храните. EFSA Journal (Бюлетин на ЕОБХ), 2012; 10(12):2985. [241 стр.].
               
            
      
    ---documentbreak--- 
      
         
         
            
               D052945/02
            
            
            
               БГ
            
            
            
               ПРИЛОЖЕНИЕ
            
            
            
               Приложения II и III към Регламент (ЕО) № 396/2005 се изменят, както следва: 
            
            
               1)В приложение II графата за живачни съединения се заличава.
            
            
               2)Приложение III се изменя, както следва:
            
            
               а)в част А се добавя графа за живачни съединения: 
            
            
               [For Official Journal: insert table Annex IIIA].
            
            
               б)в част Б се графата за съединения на живак се заличава.